C 458/14

ET

Ärakuulamise eest vastutava ametniku lõpparuanne (1)

AT.40178 – Autode heitgaasid

(EMPs kohaldatav tekst)

(2021/C 458/10)

DAIMLERile (2), VW-le (3) ja BMW-le (4) (edaspidi üheskoos „osalised“) adresseeritud otsuse eelnõus käsitletakse Euroopa Liidu toimimise lepingu artikli 101 lõike 1 punkti b ja EMP lepingu artikli 53 lõike 1 punkti b üht ja pidevat rikkumist, mis hõlmas kogu EMPd ja leidis aset 25. juunist 2009 kuni 1. oktoobrini 2014. Otsuse eelnõus leitakse, et osalistest ettevõtjad osalesid kõnealuses rikkumises, mis seisnes kokkulepetes ja/või kooskõlastatud tegevuses konkurentidevaheliste kontaktide näol, mille kaudu nad kooskõlastasid oma turukäitumist seoses EMP müüdavates diiselmootoriga sõiduautodes kasutatavate valikulise katalüütilise redutseerimise (SCR) süsteemidega.

Juhtum põhineb trahvidest vabastamise taotlusel, millele järgnes leebema kohtlemise taotluse teise ettevõtja poolt.

18. septembril 2018 algatas komisjon osaliste suhtes määruse (EÜ) nr 773/2004 (5) artikli 2 lõike 1 kohase menetluse.

5. aprillil 2019 võttis komisjon vastu osalistele adresseeritud vastuväited („algsed vastuväited“) ja andis neile juurdepääsu toimikule.

18. oktoobril ja 21. novembril 2019 sai ärakuulamise eest vastutav ametnik BMW-lt kaks otsuse 2011/695/EL artikli 7 kohast taotlust juurdepääsuks dokumentidele. Mõlemad taotlused lükati täies ulatuses tagasi.

12. ja 13. detsembril 2019 sai komisjon osalistelt pärast lõpptähtaja mitmekordset pikendamist kirjalikud esildised vastuseks algsetele vastuväidetele, milles nad palusid võimalust täiendada oma väiteid suulisel ärakuulamisel (6).

Osalised teatasid, et nad oleks huvitatud arutelust kokkuleppe sõlmimiseks. Komisjon pakkus osalistele 2. veebruaril 2021 võimalust asuda kokkuleppemenetluse teele vastavalt määruse (EÜ) nr 773/2004 artiklile 10a. Pärast arutelu kokkuleppe sõlmimiseks (7) ja kokkuleppemenetluse ettepanekute esitamist (8) kooskõlas määruse (EÜ) nr 773/2004 artikli 10a lõikega 2, võttis komisjon kokkuleppemenetluse käigus 21. mail 2021 vastu osalistele adresseeritud vastuväited („kokkuleppemenetluse vastuväited“) (9).

Oma vastustes kokkuleppemenetluse vastuväidetele kinnitasid osalised vastavalt määruse (EÜ) nr 773/2004 artikli 10a lõikele 3, et kokkuleppemenetluse vastuväited kajastasid nende kokkuleppemenetluse ettepanekute sisu, ja et nad jäid kokkuleppemenetluse järgimisele kindlaks.

Otsuse 2011/695/EL artikli 16 kohaselt uurisin, kas otsuse eelnõus käsitletakse ainult vastuväiteid, mille kohta osalistel oli võimalus esitada oma seisukohad. Leian, et nii see tõesti on.

Seoses sellega ja võttes arvesse asjaolu, et osalised ei ole esitanud mulle taotlusi ega kaebusi (10), olen seisukohal, et kõnealuse juhtumi puhul on osaliste menetlusõiguste tõhus kasutamine tagatud.

Brüssel, 8 juuli 2021 Dorothe DALHEIMER

(1) Vastavalt Euroopa Komisjoni presidendi 13. oktoobri 2011. aasta otsuse 2011/695/EL (ärakuulamise eest vastutava ametniku ülesannete ja pädevuse kohta teatavates konkurentsimenetlustes (ELT L 275, 20.10.2011, lk 29)) artiklitele 16 ja 17.

(2) Daimler AG.

(3) Volkswagen AG („Volkswagen“), Audi AG („Audi“) ja Dr. Ing. h.c. F. Porsche AG („Porsche“) (Volkswagen, Audi ja Porsche üheskoos „VW“).

(4) BMW AG.

(5) Komisjoni 7. aprilli 2004. aasta määrus (EÜ) nr 773/2004, mis käsitleb EÜ asutamislepingu artiklite 81 ja 82 kohaste menetluste teostamist komisjonis (ELT L 123, 27.4.2004, lk 18).

(6) Kooskõlas määruse (EÜ) nr 773/2004 artikli 12 lõikega 1.

(7) Kokkuleppemenetluse kohtumised leidsid aset 23. veebruarist29. märtsini 2021.

(8) Osalised esitasid oma ametlikud kokkuleppetaotlused 27. ja 28. aprillil 2021.

(9) Osalised kinnitasid kooskõlas määruse (EÜ) nr 773/2004 artikli 12 lõikega 2, et nad vajaksid võimalust täiendada oma väiteid suulisel ärakuulamisel vaid juhul, kui kokkuleppemenetluse vastuväited ei kajasta nende kokkuleppemenetluse ettepanekute sisu.

(10) Vastavalt otsuse 2011/695/EL artikli 15 lõikele 2 võivad kartellijuhtumit käsitleva menetluse osalised, kes kasutavad kokkuleppemenetlust vastavalt määruse (EÜ) nr 773/2004 artiklile 10a, pöörduda kokkuleppemenetluse jooksul igal ajal ärakuulamise eest vastutava ametniku poole, et tagada oma menetlusõiguste tõhus kasutamine. Vt ka komisjoni teatise 2008/C 167/01 (mis käsitleb kokkuleppemenetluse läbiviimist kartellidega seotud otsuste puhul, mis on võetud vastu vastavalt nõukogu määruse (EÜ) nr 1/2003 artiklitele 7 ja 23 (ELT C 167, 2.7.2008, lk 1)) punkt 18.